**ՏԵՂԱԿԱՆ**

**ՏՆՏԵՍԱԿԱՆ ԶԱՐԳԱՑՄԱՆ ՊԼԱՆ**

ՉԱՐԵՆՑԱՎԱՆ

ՀԱՅԱՍՏԱՆ

**ՄԻԱՍԻՆ` ՀԱՆՈՒՆ ՉԱՐԵՆՑԱՎԱՆԻ**

**ՏՆՏԵՍԱԿԱՆ ՀԵՌԱՆԿԱՐԻ**

30.09.2018

# Նախաբան

Չարենցավան համայնքի տնտեսական զարգացման պլանը (ՏԶՊ) համայնքի ներդաշնակ և համաչափ զարգացման, բնակիչների բարեկեցության ապահովման նպատակով առաջիկա երկու տարիների համար ընդունված ծրագիր է, համայնքի զարգացման հիմնական փաստաթղթերից մեկը, որը հանդիսանալու է համայնքապետարանի գործունեության ուղեցույցը:

ՏԶՊ-ի բովանդակությունը պայմանավորված է համայնքի ռեսուրսային (մարդկային, գույքային, ֆինանսատնտեսական, տեխնիկական և այլ) հնարավորություններով, տնտեսական ծրագրերի իրականացման համար անհրաժեշտ ֆինանսական միջոցների և ենթակառուցվածքների առկայությամբ:

Պլանը մշակելիս որպես կողմնորոշիչ են դիտարկվել համայնքի տարածքում տնտեսական գործունեության խրախուսման առկա հնարավորությունները, տնտեսության տարբեր ճյուղերի զարգացման (հատկապես՝ տուրիզմի, տեղեկատվական տեխնոլոգիաների, փոքր և միջին բիզնեսի և այլնի) հնարավորությունները, թափանցիկ, հաշվետվողական, մասնակցային ու արդյունավետ կառավարման իրականացումը:

Համոզված եմ, որ այս գործընթացում կայացած համագործակցությունը համայնքապետարանի, գործարար հատվածի, քաղաքացիական հասարակության և բիզնեսի աջակցման կառույցների միջև կշարունակվի «Համայնքի ղեկավարներ հանուն տնտեսական զարգացման» նախաձեռնության շրջանակներում պլանի իրագործման ողջ ընթացքում: Կաշխատենք միասին` հանուն Չարենցավանի տնտեսական հեռանկարի:

Համայնքի ղեկավար Հակոբ Շահգալդյան

Պլանի օրինակն ստանալու համար, խնդրում ենք կապ հաստատել.

Աշոտ Ծերունյան

Զարգացման ծրագրերի և տեղեկատվական տեխնոլոգիաների բաժնի պետ

Տնտեսական զարգացման պատասխանատու

Չարենցավանի համայնքապետարան

Հասցե՝ ՀՀ, Կոտայքի մարզ, Չարենցավան 2501, Կ.Դեմիրճյանի հրապարակ, 1

Հեռախոս՝ +374226 43434, բջջ. +37493 529174

Էլ. հասցե՝ atzerunyan@rambler.ru

Կայք՝ [www.charentsavan.am](http://www.charentsavan.am)

# Ամփոփագիր

Կոտայքի մարզի Չարենցավան համայնքն իր կազմում միավորում է նախկին արդյունաբերական կենտրոն համանուն քաղաքը և շրջակա հինգ գյուղերը: Բնակչության ընդհանուր թիվը 40.000 մարդ է:

ՈՒԹՀՍ վերլուծությունը ցույց է տվել, որ ավանդական խոշոր արտադրությունների հետ զուգահեռ կայուն աճի ու զարգացման հնարավորություններ կան զբոսաշրջության, գյուղատնտեսական մթերքների վերամշակման, փոքր արտադրությունների խթանման, մասնագիտական ուսուցման ուղղություններով, ուշադրություն դարձնելով տեղեկատվական տեխնոլոգիաների և այլընտրանքային էներգիայի կիրառության ընդլայնմանը տնտեսության տարբեր ճյուղերում:

**Համայնքի ռազմավարական տեսլականն է.**

Չարենցավան համայնքն ունի բազմաճյուղ տնտեսություն՝ ավանդական խոշոր արտադրությունների հետ համադրվում են կայուն զարգացող գյուղատնտեսության, վերամշակող արտադրությունների և զբոսաշրջության ոլորտները, ապահովելով աշխատատեղերի քանակական և որակական կայուն աճ: Լայնորեն կիրառվում են տեղեկատվական տեխնլոգիաների և էներգիայի այլընտրանքային աղբյուրների հնարավորությունները։

**Հիմնական 3 նպատակներն ու դրանց համապատասխան 4-ական գործողություններն են.**

1. Նպաստել զբոսաշրջության ոլորտի ենթակառուցվածքների քանակական աճին և որակի բարելավմանը /մինչև 2021թ. առնվազն 3 նոր տուրիստական բիզնեսների հիմնում և 3 գործող բիզնեսների ծառայությունների բարելավում, համայնք այցելող զբոսաշրջիկների թվի աճ` 10%-ով/:
2. Ոլորտի ռեսուրսների գույքագրում-քարտեզագրում, գերակայությունների սահմանում, տեղեկատվության համակարգում և հրապարակում
3. Տուրիզմի ոլորտի բիզնեսների սպասարկման ծառայությունների բարելավման միջոցառումների, թրեյնինգների և խորհրդատվության կազմակերպում
4. Հուշարձանների, տուրիստական ուղղությունների տարածքների սանմաքրում և բարեկարգում, ճանապարհների վերանորոգում
5. Համայնքի, որպես տուրիստական ուղղության` ճանաչելիության բարձրացում, կլաստերի առաջմղում
6. Նպաստել փոքր ու միջին ձեռնարկությունների թվի և արտադրանքի արդյունավետության աճին գյուղատնտեսության և գյուղմթերքի վերամշակման ոլորտում /մինչև 2021թ. առնվազն 3 նոր ձեռնարկության հիմնում և 3 գործող բիզնեսներում նոր տեխնոլոգիաների ներդնում/։
7. Համայնքի ոլորտային ներդրումային պրոֆայլի և տեխնոլոգիական լուծումների մշակում և ներկայացում համացանցում, հողի օգտագործման և գոտիավորման բազաների հիմնում և հրապարակում։
8. Ցուցահանդեսների, տոնավաճառների, բիզնեսի խրախուսման այլ միջոցառումների կազմակերպում, թրեյնինգների և խորհրդատվության տրամադրում նոր տեխնոլոգիաների վերաբերյալ:
9. Կոոպերացիայի խթանում, նորարարական փոքր լաբորատորիաների ստեղծում։
10. Ոռոգման ցանցի բարելավում, հողերի ջրարբիացում:
11. Նպաստել աշխատաշուկայի և կրթական համակարգի միջև կապի բարելավմանը /մինչև 2021 թվականը մասնագիտական կողմնորոշման, ուսուցման, վերապատրաստման, պրակտիկայի համակարգերի բարեփոխում, սովորողների շրջանում զբաղվածության աճ՝ 10%-ով/։
12. ՏՏ ոլորտի ֆորմալ և ոչ ֆորմալ կրթության ձևաչափերի հիմնում և զարգացում
13. Ոլորտային կարճաժամկետ մասնագիտական ուսուցման և վերապատրաստման ծրագրերի ներդնում
14. Ձեռնարկատիրական հմտությունների զարգացման դասընթացի մշակում և ներդնում
15. Պրակտիկայի նոր համակարգի ներդնում Չարենցավանի քոլեջում

Ծրագրերի հիմնական մասում առաջատար լինելով հանդերձ կազմակերպչական առումով, համայնքապետարանն ակնկալում է, տեղական բյուջեից զատ, նաև ֆինանսավորման պետական մոտեցումների, բիզնես հատվածի և դոնորների ներգրավման արդյունավետ համադրություն:

# Աղյուսակների և գծապատկերների ցանկ

# Աղյուսակ 1. Մասնավոր հատվածի ընկերությունների ցանկը

# Աղյուսակ 2. Տեղական համագործակցության գնահատում

# Աղյուսակ 3. Զարգացող ոլորտները (ենթաոլորտներ) և նրանց խնդիրները

# Աղյուսակ 4. Մասնավոր հատվածի կարիքները հողի և ենթակառուցվածքների ոլորտում

# Աղյուսակ 5. Կարգավորման և ինստիտուցիոնալ շրջանակ

# Աղյուսակ 6Ա. Որակավորված աշխատուժի շուկայում առկա իրավիճակը

# Աղյուսակ 6Բ. Պահանջվող հմտությունների և զբաղվածության հնարավորությունների միջև հավասարակշռության ապահովումը տեղական մակարդակում. համակարգային վերլուծություն

# Աղյուսակ 7. Համայնքի ընկալումը բնակիչների կողմից

# Աղյուսակ 8Ա. Գործողությունների ծրագիր 1

# Աղյուսակ 8Բ. Գործողությունների ծրագիր 2

# Աղյուսակ 8Գ. Գործողությունների ծրագիր 3

# Աղյուսակ 9. Ֆինանսավորման սխեմա

# Աղյուսակ 10. Գործողությունների ներքին մոնիտորինգի պլան

# Հապավումներ

ԵՄ – Եվրոպական Միություն / EU

ՀՀՏԶ – համայնքապետերը հանուն տնտեսական զարգացման

ՔՀԿ – քաղաքացիական հասարակության կազմակերպություն

ՓՄՁ ԶԱԿ – փոքր ու միջին ձեռնարկատիրության զարգացման ազգային կենտրոն

ՄԿՈՒ ԶԱԿ – մասնագիտական կրթության և ուսուցման զարգացման ազգային կենտրոն

ՏՏ – տեղեկատվական տեխնոլոգիաներ

ՏԻՄ – տեղական ինքնակառավարման մարմին

ՏՏԶ – տեղական տնտեսական զարգացում

ՀԿ – հասարակական կազմակերպություն

ՈՒԹՀՍ – ուժեղ և թույլ կողմեր, հնարավորություններ և սպառնալիքներ / SWOT

ՄԱԶԾ – Միավորված Ազգերի Կազմակերպության Զարգացման Ծրագիր / UNDP

ԳՄՀԸ - Գերմանիայի միջազգային համագործակցության ընկերություն / GIZ

ՃՄՀԳ - Ճապոնիայի միջազգային համագործակցության գործակալություն / JICA

ԳՀ/ՀԶՀ – Բիզնես Հայաստան / Հայաստանի զարգացման հիմնադրամ / BA/DFA

ԳԶՀ - Գյուղատնտեսության Զարգացման Հիմնադրամ

ԱՄՆ ՄԶԳ - ԱՄՆ Միջազգային զարգացման գործակալություն / USAID

# Պլանի ներածություն

Չարենցավան համայնքը միացել է «Համայնքի ղեկավարներ հանուն տնտեսական զարգացման» նախաձեռնությանը 2017թ. օգոստոսի 8-ին։

Համայնքը գտնվում է Կոտայքի մարզում՝ մայրաքաղաք Երևանից 35կմ հյուսիս-արևելք (ճանապարհի տևողությունն ավտոմոբիլային տրանսպորտով՝ 40 րոպե), մարզկենտրոն Հրազդանից` 15կմ (20 րոպե) հարավ-արևմուտք, Հրազդան գետի ձախ ափին, ծովի մակարդակից 1600-1700 մետր բարձրության վրա: Այն անմիջականորեն մոտ է Երևան-Սևան ավտոմայրուղուն, քաղաքը հատում է նաև Երևան-Սևան երկաթուղին: 2017թ. Հայաստանի Հանրապետության վարչատարածքային բարեփոխումների արդյունքում համայնքի կազմում են ընդգրկվել (բացի Չարենցավան քաղաքից) Ալափարս, Արզական, Բջնի, Կարենիս և Ֆանտան գյուղերը։ Բնակչության թիվը՝ 40.000 մարդ, աշխատունակ բնակչության մասնաբաժինը՝ 26.000, որից կանայք կազմում են 52%, տղամարդիկ՝ 48%։ Քաղաքային բնակչության թիվը՝ 30.000, գյուղականը՝ 10.000։ Միջին տարիքը՝ 55։ Միգրացիան մոտ է հանրապետական միջին վիճակագրական թվերին։

Համայնքի համար հստակ գերակայություն են բնակչության զբաղվածության, միգրացիայի և աղքատության հաղթահարման փոխկապակցված հիմնախնդիրները, որոնց լուծման միջոցներից առաջնայինը իրավամբ համարվում է տեղական տնտեսության զարգացումը։ Իր հերթին զարգացման գործընթացն իրագործելի է միայն տեղական ինքնակառավարման մարմինների և մասնավոր հատվածի ու քաղաքացիակամն հասարակության կառույցների սերտ համագործակցությամբ։

Նախաձեռնությանը միանալով, համայնքն ակնկալում է տեղական տնտեսության զարգացման պլանի մշակմանն ուղղված փորձագիտական աջակցություն՝ կենսունակ նախագծերի ընտրման ու իրագործման նպատակով: Գրագետ մշակված պլանը հնարավորություն կտա նաև հաջողությամբ իրականացնել անհրաժեշտ ֆինանսական (մասնավորապես՝ դրամաշնորհային) ռեսուրսների հայթայթումը, գրավիչ դարձնել համայնքը ներքին և արտաքին ներդրողների համար։

Չարենցավան համայնքի ավագանին 2018թ. ապրիլի 5-ի թիվ 32-Ն որոշմամբ հաստատել է 2018-2022թթ. համայնքի զարգացման ծրագիրը: Նշված փաստաթղթի հիմքում դրված է համայնքի սոցիալ-տնտեսական զարգացման տեսլականը: Տեղական տնտեսական զարգացման պլանը մշակվում է «Համայնքի ղեկավարներ հանուն տնտեսական զարգացման» նախաձեռնության շրջանակներում։ Այն համընդգրկուն չէ և չի փոխարինում գոյություն ունեցող ծրագրերին, այլ հիմնականում կենտրոնացած է մասնավոր հատվածի զարգացման վրա՝ խթանելու համար տնտեսության աճը, զարգացումն ու զբաղվածությունը:

# Տեղական տնտեսական զարգացման պլանի մշակման գործընթաց

Տեղական տնտեսական զարգացման պլանի մշակման նախնական փուլում կազմակերպվել են հանդիպումներ գործարար հատվածի տասնյակ ներկայացուցիչների, համայնքում գործող բոլոր հասարակական կազմակերպությունների, գործարար հատվածի աջակցության կառույցների հետ: Ներկայացվել է «Համայնքի ղեկավարներ հանուն տնտեսական զարգացման» նախաձեռնությունը, նրա նպատակները:

Մասնակցային միջավայրում որոշվել է քայլերի հաջորդականությունը։ Մասնավորապես, լայն շրջանակով քննարկումներից հետո պլանի մշակման բուն գործընթացի մասնակցային հարթակը՝ աշխատանքային խումբը ձևավորվել է մասնավոր հատվածի առավել ակտիվ ներկայացուցիչների, «Միասին հանուն տնտեսական զարգացման» ՀԿ-ի և ՓՄՁ ԶԱԿ-ի Կոտայքի մասնաճյուղի հետ համագործակցությամբ։

Այս ձևաչափով համակողմանի վերլուծություն է անցկացվել ՀՀՏԶ բոլոր հիմնասյուների վերաբերյալ։ Քննարկումներ են անցկացվել նաև էներգիայի և ռեսուրսների խնայողության հնարավորությունները համայնքային և մասնավոր հատվածներում օգտագործելու, տեղեկատվական տեխնոլոգիաների ոլորտի զարգացման հեռանկարների վերաբերյալ:

Կայացել է հանդիպում նաև Եվրամիության ՀՀՏԶ ծրագրի ներկայացուցչի հետ՝ համայնքի ղեկավարի և գործարար աջակցության կառույցների ներկայացուցիչների հետ հստակեցվել են գործընթացի մասնակցային ձևաչափերը և փոխադարձ ակնկալիքները։

Գյուղական բնակավայրերի գործարար հատվածի ներկայացուցիչների հետ առանձին անդրադարձներ են կատարվել գյուղերում ոռոգման ջրի, հողի և ենթակառուցվածքների շահագործման խնդիրներին, մասնավորապես քննարկվել են Արզականում հյուրատնային տնտեսությունների, Ալափարսում և Կարենիսում այգեգործության զարգացման հարցերը:

Ավելի լայն հանդիպում է կազմակերպվել Բջնի գյուղում։ Այցելություններ են կատարվել ՄԱԿ-ի Զարգացման Ծրագրի օժանդակությամբ զբոսաշրջության ոլորտի գործարար խորհրդատվություն և այլ տեխնիկական աջակցություն ստացած գործարարների կողմից հիմնված հյուրատներ, հյուրասիրության սրահներ, Բջնի ամրոց և թանգարան։

Աշխատանքային խմբի անդամները և համագործակցության ավելի լայն ձևաչափերի մասնակիցները իրենց մասնակցությունը կունենան նաև Պլանի իրագործման ու վերահսկողության փուլում:

# Տեղական տնտեսության վերլուծություն

* 1. Տեղական տնտեսության կառուցվածքի վերլուծություն

Չարենցավան համայնքի կազմում Ալափարս, Արզական, Բջնի, Կարենիս և Ֆանտան գյուղական բնակավայրերի 2017 թվականին ընդգրկվելու արդյունքում՝ համայնքում որոշակիորեն նվազած արդյունաբերական հզորությունների շահագործմանը զուգահեռ, որոշակի բարենպաստ հնարավորություններ են ստեղծվել գյուղատնտեսության և զբոսաշրջության ոլորտների զարգացման համար։

Ամենախոշոր ընկերությունները գործում են հանքային ջրերի («ՌՌՌ»), մետաղական ամրանների («Ասկե գրուպ») և հիդրոտուրբինների («Խորդա») արտադրության ոլորտներում։ Այստեղ գործող ձեռնարկությունները վերջին տարիներին կայուն զբաղվածություն և արտադրանքի ծավալներ են ապահովում։ Հզորությունների համեմատաբար փոքր մասով են աշխատում երբեմնի արդյունաբերական կենտրոնի դեմքը կազմող ձուլարանները, հաստոցաշինական, մեքենաշինական, տեքստիլ արտադրությունները։

Առաջիկա տարիներին ծրագրվում է հանքային ջրերի ևս մեկ խոշոր արտադրության հիմնում Բջնի գյուղի տարածքում՝ ժամանակակից տեխնոլոգիաների օգտագործմամբ։ Հետաքրքրված ընկերությունների կողմից համայնքային հանրային քննարկումներում արդեն իսկ ներկայացվել է նախատեսվող մոտավոր ներդրումների չափը՝ 5 մլն ԱՄՆ դոլար, աշխատատեղերի թիվը՝ 50։

Զուգահեռաբար վերջին 2-3 տարիներին զարգանում է ինտենսիվ այգեգործության ոլորտը, մասնավորապես խնձորի, մոշի և օրգանական ազնվամորու արտադրությունը։ Վերջինիս արտադրության ծավալներով համայնքը առաջատար դիրքեր ունի հանրապետությունում, հատկացված հողատարածքները կազմում են շուրջ 40 հա։ Սկզբնավորվել է դամասկոսյան վարդի արտադրությունը, որն իր բարձրարժեքության հաշվին եկամտաբեր լինելուց բացի պարունակում է նաև ագրոտուրիզմի զարգացման նախադրյալներ։ Հացահատիկային մշակաբույսերից տարածված են ցորենը, գարին, կտավատն ու հաճարը։ Լայնորեն մշակվում են լոբի, սխտոր, լոլիկ, վարունգ և այլ բանջարեղենային կուլտուրաներ։

Համայնքում ինժեներական մասնագիտացմամբ աշխատուժ առկա է ավանդականորեն: Խորհրդային ժամանակաշրջանում քաղաքում գործել են 16 արդյունաբերական ձեռնարկություններ` ձուլարաններ, մետաղամշակման, հաստոցաշինական, գործիքաշինական, երկաթբետոնե կոնստրուկցիաների և ավտոբեռնիչների գործարաններ, քիմիական և տեքստիլ արտադրություններ, որտեղ միայն ինժեներական աշխատակազմը անցնում եր 1000-ից: Այս գործոնին ներկայումս ավելացել է երիտասարդության աճող հետաքրքրությունը առաջատար տեխնոլոգիաների նկատմամբ, ինչն էլ կարող է ՏՏ ոլորտի զարգացման խթան հանդիսանալ:

Ամենամեծ թվով տեղական արժեշղթաների մաս են կազմում գյուղատնտեսությունը (մասնավորապես՝ այգեգործությունը), առևտուրը և հանքային ջրերի արտադրությունը։ Իրենց արժեշղթաների ստեղծման գործում որոշակի չափով տեղական մատակարարների և ռեսուրսների վրա են հիմնվում ՌՌՌ հանքային ջրերի գործարանը («Բջնի» հանքային ջուր, «Նոյ» աղբյուրի ջուր) և Աղվերանի հանգստյան գոտու հյուրանոցային հատվածը, որոնք էլ հիմնականում ներկայացնում են տարածաշրջանի համար յուրօրինակ ապրանքներն ու ծառայությունները:

Ձեռնարկությունների թիվը ներկայումս համայնքում կազմում է 508, այդ թվում՝ 440 միկրո (1 – 14 աշխատող), 63 փոքր (15 – 100), 3 միջին (101 – 250) և 2 խոշոր (ավելի քան 250):

Համայնքի տարածքում գործում են կապի հանգույց, էլեկտրացանց, ջրմուղ-կոյուղու սպասարկման, գազամատակարարման և գազի սպասարկման ձեռնարկություններ:

Միայն Չարենցավան քաղաքում գործող արտադրական և շինարարական ոլորտի կազմակերպություններում զբաղված են շուրջ 1300 մարդ։ Առևտրի ոլորտում զբաղվածների թիվը կազմում է 400, իսկ սպասարկման ոլորտում՝ 800։ Հաշվի առնելով նաև այլ ոլորտների պետական և համայնքային կազմակերպությունների աշխատակազմերը, զբաղվածների թիվը համայնքում կազմում է շուրջ 4000 մարդ: Ընդ որում այս թիվը վերջին 5 տարիներին գրեթե անփոփոխ է։

Համայնքի ենթակայության ոչ առևտրային կազմակերպություններն են 9 նախադպրոցական կրթական հաստատությունները, 1 երաժշտական, 2 արվեստի դպրոցները, մարզադպրոցը, մանկապատանեկան ստեղծագործության կենտրոնը, գրադարանը, փողոցների, բակերի ու կանաչ գոտիների սանմաքրումով և լուսավորության, կանաչապատ տարածքների ոռոգման հարցերով զբաղվող կազմակերպությունները:

Համայնքում գործում է 5 հիմնական /3012 աշակերտ/, 5 միջնակարգ /1077 աշակերտ/ և 1 ավագ դպրոց /312 աշակերտ/, 1 պետական քոլեջ /8 բաժին, 278 ուսանող/: Քաղաքային դպրոցներում աշխատողների թիվն է՝ 342, որից՝ 215 մանկավարժ, գյուղերում՝ 152 աշխատող, որից 114 մանկավարժ։

Չարենցավան համայնքի ղեկավարը և 15 անդամներից բաղկացած ավագանին ընտրվել են 2017թ. նոյեմբերի 5-ին: Համայնքապետարանի աշխատակազմը բաղկացած է 73 աշխատակիցներից, որոնցից 50-ը համայնքային ծառայողներ են:

Որպես ամփոփում կարելի է նշել, որ նույնիսկ տնտեսության դեռևս թույլ դիվերսիֆիկացիայի պայմաններում առկա են դրական գործոններ` խոշոր արդյունաբերական ձեռնարկությունները՝ կայուն աշխատատեղերով, փոքր արտադրությունների, այգեգործության և գյուղմթերքի վերամշակման, առևտրի ու սպասարկման, զբոսաշրջության ոլորտների արձանագրվող դինամիկ աճը, զարգացման ներուժի դրսևորումները մասնագիտական կրթության և ՏՏ ոլորտներում:

|  |  |
| --- | --- |
| **ՈՒԺԵՂ ԿՈՂՄ** | **ԹՈՒՅԼ ԿՈՂՄ** |
| 1. Առողջարանային ռեսուրսների, հանքային ջրերի առկայությունը, Աղվերանի` որպես առողջարանային վայր ձևավորված համբավը | 1. Տուրիստական ենթակառուցվածքների բացակայությունը |
| 2. Ազատ (չօգտագործվող)` խոշոր արդյունաբերական տարածքների առկայությունը | 2. Հմտությունների բացերը, աշխատուժի որակը |
| 3.Պատմաճարտարապետական հուշարձանների առկայությունը | 3. Ոռոգման համակարգի, արտադրական հզորությունների մաշվածությունը  |

|  |
| --- |
| **Աղյուսակ 1. Մասնավոր հատվածի ընկերությունների ցանկը**  |
| **Տնտեսական գործունեության տեսակ** | **Ձեռնարկությունների թիվ ու տոկոս****(ըստ դասակարգման)** | **Ընդամ** |
| **Միկրո** | **%** | **Փոքր** | **%** | **Միջին** | **%** | **Խոշոր** | **%** |
| 1. Գյուղատնտեսություն, անտառային տնտեսություն, ձկնաբուծություն
 | **0** | 0 | **29** | 100 | **0** | 0 | **0** | 0 | **29** |
| 1. Արդյունաբերական արտադրություն
 | **0** | 0 | **2** | 29 | **3** | 43 | **2** | 29 | **7** |
| 1. Շինարարություն, կառուցապատում
 | **3** | 75 | **1** | 25 | **0** | 0 | **0** | 0 | **4** |
| 1. Փոխադրումներ, պահեստային տնտեսություն, փոստային և առաքման ծառայություններ
 | **4** | 100 | **0** | 0 | **0** | 0 | **0** | 0 | **4** |
| 1. Կապի ծառայություններ
 | **3** | 100 | **0** | 0 | **0** | 0 | **0** | 0 | **3** |
| 1. Տեղեկատվական տեխնոլոգիաների ոլորտի ծառայություններ
 | **5** | 100 | **0** | 0 | **0** | 0 | **0** | 0 | **5** |
| 1. Ֆինանսական և ապահովագրական գործունեություն
 | **6** | 100 | **0** | 0 | **0** | 0 | **0** | 0 | **6** |
| 1. Իրավաբանական ծառայություններ (նոտար, փաստաբան)
 | **10** | 100 | **0** | 0 | **0** | 0 | **0** | 0 | **10** |
| 1. Անշարժ գույքի հետ կապված գործունեություն
 | **0** | 0 | **0** | 0 | **0** | 0 | **0** | 0 | **0** |
| 1. Բիզնես ծառայություններ (դասընթացներ, խորհրդատվություն, շուկայի ուսումնասիրություն, PR, գովազդ, տպագրություն)
 | **1** | 100 | **0** | 0 | **0** | 0 | **0** | 0 | **1** |
| 1. Մասնագիտական, գիտական և տեխնիկական գործունեություն (հաշվապահություն, ճարտարապետություն, ճարտարագիտություն, գիտահետազոտական գործունեություն, անասնաբուժական ծառայություններ)
 | **2** | 100 | **0** | 0 | **0** | 0 | **0** | 0 | **2** |
| 1. Ստեղծագործական ծառայություններ (դիզայն, լուսանկարչություն, տեսանկարահանում, վեբ դիզայն, սոցիալական մեդիա, միջոցառումներ)
 | **5** | 100 | **0** | 0 | **0** | 0 | **0** | 0 | **5** |
| 1. Հանրային սննդի կազմակերպում, ռեստորաններ, սրճարաններ, բարեր և այլն
 | **19** | 56 | **15** | 44 | **0** | 0 | **0** | 0 | **34** |
| 1. Կացության կազմակերպում, հյուրանոցներ, հյուրատներ և այլն
 | **8** | 35 | **15** | 65 | **0** | 0 | **0** | 0 | **23** |
| 1. Սպասարկման ծառայություններ (վարսավիրական, լվացքատան, ավտովերանորոգման, փոքր վերանորոգման ծառայություններ)
 | **79** | 100 | **0** | 0 | **0** | 0 | **0** | 0 | **79** |
| 1. Զբոսաշրջություն, զբոսաշրջային և ամրագրման գրասենյակներ
 | **6** | 100 | **0** | 0 | **0** | 0 | **0** | 0 | **6** |
| 1. Վարչական և օժանդակ ծառայություններ (վարձակալություն, լիզինգ, զբաղվածություն, անվտանգության և հետաքննական ծառայություններ, վարչական ծառայություններ)
 | **0** | 0 | **0** | 0 | **0** | 0 | **0** | 0 | **0** |
| 1. Մանրածախ առևտուր
 | **230** | 100 | **0** | 0 | **0** | 0 | **0** | 0 | **230** |
| 1. Մեծածախ առևտուր
 | **0** | 0 | **0** | 0 | **0** | 0 | **0** | 0 | **0** |
| 1. Կրթություն
 | **0** | 0 | **0** | 0 | **0** | 0 | **0** | 0 | **0** |
| 1. Առողջապահություն և սոցիալական սպասարկում
 | **25** | 100 | **0** | 0 | **0** | 0 | **0** | 0 | **25** |
| 1. Մշակութային ժառանգություն, սպորտ, զվարճությունների և հանգստի ծառայություններ
 | **9** | 100 | **0** | 0 | **0** | 0 | **0** | 0 | **9** |
| 1. Տրանսպորտ
 | **1** | 100 | **0** | 0 | **0** | 0 | **0** | 0 | **1** |
| 1. Թափոնների կառավարում
 | **1** | 100 | **0** | 0 | **0** | 0 | **0** | 0 | **1** |
| 1. Կարի արտադրություն /3/, Սննդի պատրաստում և իրացում
 | **23** | 96 | **1** | 4 | **0** | 0 | **0** | 0 | **24** |
| **Ընդամենը** | **440** | 87 | **63** | 12 | **3** | 1 | **2** | 0 | **508** |

* 1. Տեղական համագործակցություն

Հանրային և մասնավոր հատվածների գործակցության բացակայությունն առանցքային խնդիր է հանդիսանում համայնքի տնտեսական զարգացման, և ընդհանուր առմամբ բնակչության կենսամակարդակի բարձրացման ընդհանուր ջանքերի համատեքստում։ Արժևորման կարիք ունի բուն համագործակցության գաղափարը՝ որպես կայուն զարգացման գործոն, և չօգտագործված է մնում երկխոսության ներուժը՝ փոխադարձ վստահության մակարդակի բարձրացման միջոցով առավել լեգիտիմ դարձնելու մասնակից կողմերին։

Համայնքում ակտիվ գործունեություն են սկսել առավել մասնակցային լուծումներ առաջարկելու և դրանց իրականացումը վերահսկելու նպատակով 2017թ. դեկտեմբերին ստեղծված` համայնքի ղեկավարին կից խորհրդակցական 3 մարմինները, որոնցում ներառված են հանրային և մասնավոր ոլորտների շուրջ 40 ներկայացուցիչներ.

ա) Զարգացման ծրագրերի և տարեկան բյուջեի կառավարման,

բ) Քաղաքաշինության, հողօգտագործման, տնտեսական ենթակառուցվածքների, կոմունալ տնտեսության, շրջակա միջավայրի պաշտպանության և տրանսպորտի հարցերի,

գ) Կրթության, մշակույթի, երիտասարդության հետ տարվող աշխատանքների, առողջապահության, սպորտի, սոցիալական (այդ թվում` երեխաների պաշտպանության) հարցերի:

Որպես համագործակցության գլխավոր պայմաններ են ամրագրվել փոխադարձ վստահության մթնոլորտի առկայությունը, կողմերի իրավասությունների և պարտականությունների հստակությունը, լուծումների փոխշահավետությունը:

Որոշ առանցքային ոլորտներում չկա համագործակցություն, բայց առկա է դրա կարիքը, մասնավորապես՝ գործարար հատվածին տեղեկատվության տրամադրման գործուն մեխանիզմի ստեղծումը, ինչպես նաև բնապահպանության՝ կանաչապատման, աղբահանության և սանիտարական մաքրման ոլորտները։ Գործակցությունը զարգացնելու կարիք կա նաև գյուղմթերքների վերամշակման, մասնագիտական ուսուցման և վերապատրաստման, զբոսաշրջության վերաբերյալ տեղեկատվության համակարգման ոլորտում:

Իրավիճակի բարելավման համար հնարավոր քայլերն են՝ գործարար տեղեկատվության տրամադրման առցանց հարթակի ստեղծումը, գործարար հատվածի աջակցության կառույցների հետ միասին մշտական գործող ոլորտային խորհրդակցական մարմինների գործարկումը` ընդգրկելով տնտեսական դերակատարներին, համագործակցային ծրագրերի խթանումը, սոցիալական ձեռնարկատիրության արմատավորումը, բիզնես ծրագրերի հանրային օգտակարության գնահատման և շարունակական վերահսկողության գործիքների կիրառումը, միևնույն ոլորտի տարբեր կառույցների միջև համագործակցության խթանումը:

Համագործակցային միջավայրի բարելավման համար անհրաժեշտ է.

* Հանրային - մասնավոր - ՔՀԿ համագործակցության խթանում, քաղաքացիական մասնակցության ապահովում որոշումների կայացմանը.
* Տնտեսական զարգացման ոչ ֆորմալ խորհրդի վերածում ազատ ձևաչափի մշտական գործող մարմնի, ընդգրկելով բոլոր շահակիր կառույցները
* Ծառայությունների` մասնավոր ոլորտին պատվիրակման հնարավորությունների հետևողական մշակում:

# Աղյուսակ 2. Տեղական համագործակցության գնահատում

|  |  |  |  |
| --- | --- | --- | --- |
| **Անվանումը և/կամ գործառույթը (ոլորտը/թեման, որի շուրջ գործընկերությունն աշխատում է)** | **Ներառված****հաստատությունները****/անձինք** | **Ձեռքբերումները (այստեղ ցույց տվեք նաև, թե ինչպես է այն իրագործվում, օր.՝ պլանավորման փուլում, նախագծերի իրականացում, ծառայությունների մատուցում, գործում է մշտական կամ ոչ մշտական/պարբերական հիմքերով)** | **Գնահատական՝ օգտակար կամ ոչ օգտակար** |
| Համայնքի ղեկավարին կից խորհրդակցական մարմիններ | Գործարարներ, ՀԿ-ներ, ՏԻՄ | Պլանավորման փուլում, ոչ մշտական հիմունքներով |  օգտակար |
| ՏՏԶ խորհուրդ (ՏՏԶ պլանի կազմում) | Գործարարներ, ՀԿ-ներ, ՏԻՄ | Բոլոր փուլերում, պարբերական հիմունքներով | օգտակար |
| Ոչ ֆորմալ խումբ՝ ՏԻՄ –գործարարներ (Ծրագրերի հանրային ազդեցության գնահատում) | Գործարարներ, ՀԿ-ներ, ՏԻՄ | Պլանավորման և իրականացման փուլերում, ոչ մշտական հիմունքներով | օգտակար |
| Ոչ ֆորմալ խումբ՝ ՄԱԿ-ի ծրագիր – գործարարներ (Զբոսաշրջություն)  | Դոնորներ, գործարարներ, ՏԻՄ, կառավարություն | Պլանավորման և իրականացման փուլերում, ոչ պարբերական հիմունքներով | օգտակար |
| ՓՄՁ ԶԱԿ հիմնադրամ | ՓՄՁ-ներ, բանկեր | Բոլոր փուլերում | օգտակար |
| ՀԿ-ների միավորում ըստ հուշագրի (ՀՄԳ խթանում) | ՀԿ-ներ | Բոլոր փուլերում | օգտակար |

**Տեղական համագործակցության** ուժեղ և թույլ կողմերն են.

|  |  |
| --- | --- |
| **ՈՒԺԵՂԿՈՂՄ** | **ԹՈՒՅԼԿՈՂՄ** |
| 1.Գործակցության նոր, արդյունավետ ձևաչափերի կազմավորման հիմքեր։ | 1.Փոխադարձ անվստահություն, համագործակցության թերի արժևորում։ |
| 2.Գործարար հատվածի և ՀԿ-ների որոշակի մոտիվացվածություն: | 2.Շահերի ընդհանրության թույլ հիմնավորվածություն։  |

* 1. Բիզնեսին աջակցող, թափանցիկ և առանց կոռուպցիայի վարչարարություն

Գործարար միջավայրի բարելավման միջոցառումների վերլուծությունը ցույց է տալիս, որ գործարարների՝ աջակցության տարբեր տեսակների մասին իրազեկվածւթյան խնդիր կա: Հատկապես սկսնակներն ունեն աջակցության ավելի լայն սպեկտրի կարիք՝ ձեռնարկությունների հիմնման գործընթացից սկսած մինչև խորհրդատվությունը հարկային դաշտի, հաշվապահության, մարկետինգի և ընթացիկ գործունեության իրականացման այլ հարցերի վերաբերյալ:

# Աղյուսակ 3. Զարգացող ոլորտները (ենթաոլորտներ) և նրանց խնդիրները

|  |  |
| --- | --- |
| **(Զարգացող) ոլորտ****(ենթաոլորտներ)** | **Հիմնական խնդիրները, որոնց լուծման համար անհրաժեշտ է բիզնեսին աջակցությունը** |
| Գյուղատնտեսություն (ինտեսիվ և օրգանիկ այգեգործություն, հացահատիկային և տեխնիկական մշակաբույսերի աճեցում) | Ֆինանսական ռեսուրսների հասանելիության վերաբերյալ տեղեկատվության սակավություն։ Ապահովագրական, վնասների փոխհատուցման մեխանիզմների բացակայություն։ Գյուղատնտեսական ժամանակակից տեխնիկայի՝ համայնքի համար ընդհանուր պարկի բացակայություն։ Հողօգտագործման շուկայի անկատարություն: Մասնագիտական աջակցության պակաս։ |
| Զբոսաշրջություն (պատմամշակութային, էքստրեմալ և էկոտուրիզմ) | Քայլարշավային, հեծանվավազքի, ժայռամագլցման և այլ զբոսաշրջային հնարավորությունների վերաբերյալ ռեսուրսների գույքագրման բացակայություն, ճանապարհային ուղղորդող նշանների պակաս, շուկայական վերլուծությունների, գովազդի, վերապատրաստումների պակաս, ենթակառուցվածքների թերի զարգացած վիճակ, սերտիֆիկացման ռազմավարության բացակայություն։ |
| Առևտուր | Գյուղմթերքների առևտրի համար կենտոնացված տարածքների սակավություն, տոնավաճառների, ցուցահանդես-վաճառքների կազմակերպման բացակայություն։ |
| Կրթական և բիզնես ծառայություններ, փոքր արտադրություններ (սննդի, տեքստիլ)  | Տեղեկատվության սակավություն: Առկա բիզնես տարածքների` նպատակային գործունեության անհամապատասխանություն և անբարեկարգ վիճակ: |

Նշված խնդիրների լուծումը ենթադրում է նաև`

* տնտեսական, այդ թվում՝ պետական սեփականություն հանդիսացող, տարածքների տրամադրման կարգի բարելավում՝ արդյունավետ օգտագործման նպատակով,
* գործարարությանն առնչվող տեղեկատվության տրամադրման համար արդիական լուծումների ներդնում, ՓՄՁ գործունեության խթանում,
* տնտեսական տարածքների նպատակային տրամադրման համար գոտիավորման և անվտանգության չափանիշների կիրառում,
* բիզնես ծառայություններ մատուցողների համար համայնքային տարածքների և ենթակառուցվածքների տրամադրում նպաստավոր պայմաններով:

**Բիզնեսին ուղղված, թափանցիկ և կոռուպցիայից զերծ վարչարարության** ուժեղ և թույլ կողմերն են.

|  |  |
| --- | --- |
| **ՈՒԺԵՂԿՈՂՄ** | **ԹՈՒՅԼԿՈՂՄ** |
| 1.Պաշտոնական կայքի և այլ առցանց գործիքների միջոցով իրազեկում։ | 1. Տեղեկատվության տրամադրման և համագործակցության ոչ մշտական բնույթ։ |
| 2. Բիզնեսի հետ համագործակցության խրախուսման քաղաքականություն։  | 2. Հստակ ռազմավարական մոտեցման բացակայություն, նոր լուծումների կարիք։ |

* 1. Ֆինանսական ռեսուրսների հասանելիություն

Համայնքում բանկային համակարգը բավականաչափ ներկայացված է, և որոշակի չափով գործարար հատվածն օգտվում է վարկային ծառայություններից։ Շարունակաբար ներդրվում են պետական նոր մոտեցումներ, ներառյալ դրամաշնորհները, տնտեսական և համայնքային ենթակառուցվածքային ծրագրերին տրամադրվող սուբվենցիաները և ներդրումային ծրագրերի վարկային տոկոսների սուբսիդավորումը։

|  |  |  |  |  |
| --- | --- | --- | --- | --- |
| **Հաստատություն/ դոնոր (ներառյալ՝ բանկեր և այլ վարկային կազմակերպություններ)** | **Հնարավոր հաճախորդներ/ շահառուներ** | **Նախընտրելի տնտեսական ոլորտներ/ գործունեություն** | **Հատկացվելիք գումարի նվազագույն և առավելագույն չափ** | **Պահանջներ (գրավ և այլն)** |
| Բանկեր | Գործարար հատված, անհատ ձեռնարկատերեր | գյուղատնտեսություն, շինարարություն, փոքր արտադրություններ, առևտուր | Բիզնես վարկերի համար՝ մինչև 10 մլն: Գյուղվարկերի համար մինչև 4 մլն: Սահմանափակումները կախված են բիզնեսից | Երաշխավորի պահանջ, գրավի առկայությունը՝ կախված վարկի մեծությունից |
| Պետբյուջե` դրամաշնորհների, սուբսիդիաների և սուբվենցիաների մասով | ՏԻՄ, Գործարար հատված | Համայնքային տնտեսական ծրագրեր, ներդրումային ծրագրեր | Առավելագույնը՝ 75 մլն  | ոչ |

Դոնոր կազմակերպությունների ներգրավման հստակ կարիք կա՝ առավել վստահելի, բարենպաստ գործարար ծրագրեր կենսագործելու համար։ Իրավիճակը բարելավելու համար հնարավոր է նաև ֆինանսական կառույցներին ներկայացնել հիմնավորված առաջարկներ՝ ոլորտային և տեղային ֆինանսավորման առանձնահատուկ պայմանների վերաբերյալ, նպաստել ՓՄՁ ԶԱԿ-ի վարկային երաշխիքների և խորհրդատվական աջակցության մասին, իրազեկության մակարդակի բարձրացմանը:

 **ֆինանսական ռեսուրսների** **հասանելիության** ուժեղ և թույլ կողմերն են.

| **ՈՒԺԵՂ ԿՈՂՄ** | **ԹՈՒՅԼ ԿՈՂՄ** |
| --- | --- |
| 1.Բանկերի բարձր ներկայացվածություն  | 1. Բանկերի` տնտեսական ոլորտների և տեղային գործոնների հետ կապված ծառայությունների և ֆինանսավորման պայմանների թերի դիվերսիֆիկացիա |
| 2.Բազմազան ծառայություններ, այդ թվում՝ պետական աղբյուրներից | Բիզնեսի կողմից գրավի պայմանների բավարարման դժվարությունները անշարժ գույքի բացակայության կամ ցածր գների/ իրացվելիության պատճառով |

* 1. Հող և ենթակառուցվածքներ

Ժամանակակից պայմաններին բավարարող արտադրական, գրասենյակային, պահեստային տարածքների խնդիրն առկա է բիզնեսի տարբեր տեսակների համար: Սեփականաշնորհման գործընթացում բացակայել են ձեռնարկությունների նպատակային օգտագործման հստակ պայմանագրային պայմանները: Ժամանակի ընթացքում արտադրական ենթակառուցվածքները մաշվում են և կորցնում նախկին տնտեսական գրավչությունը: Անբարեկարգ վիճակը հետաքրքրության նվազման գործոն է դառնում: Գյուղնշանակության հողերը սեփականաշնորհված են:

**Աղյուսակ 4. Մասնավոր հատվածի կարիքները հողի և ենթակառուցվածքների ոլորտում**

|  |  |  |  |
| --- | --- | --- | --- |
| **Մասնավոր հատվածի կարիքները՝ ըստ ենթակառուցվածքի տեսակի** | **Ոլորտում առկա պայմաններ** | **Հետագա հնարավոր կարիքներ (6 տարվա կտրվածով)** | **Հանրային սեփականություն/վայրեր, որոնք կարելի է զարգացնել** |
| Միկրո ընկերություն կամ անհատ ձեռներեցի աշխատատարածք՝ համատեղ օգտագործման ընդհանուր հարմարություններով կամ առանց դրանց | Կան վարձակալությամբ տրվող տարածքներ | Կարիք կլինի | Վարձակալության տրված, բայց չօգտագործվող բազմաթիվ փոքր տաղավարներ, նաև` մասնավոր սեփ. |
| Գրասենյակային տարածք՝ համատեղ օգտագործման ընդհանուր հարմարություններով կամ առանց դրանց | Չկա | Կարիք կլինի | Պոլիկլինիկայի, հիգիենիկ-համաճարակային կենտրոնի (պետական սեփ.) շենքեր |
| Ձեռնարկությունների ինկուբատոր (<10 սկսնակ/ միկրո ընկերություններ, >10 սկսնակ/ միկրո ընկերություններ) | Չկա | Անհրաժեշտ աջակցության ձև կստանա | Նախկին գործարանների դատարկ տարածքներ (մասնավոր սեփ.) |
| Ձեռնարկությունների/ արդյունաբերական պարկ | Չկա | Կարիք կլինի | Նախկին միկրոպրոցեսորների գործարանի տարածք |
| Գիտության/ տեխնոլոգիական պարկ | Չկա | Կարիք կլինի | Մշակույթի տան կիսավարտ շենք, մասնավոր տարածքներ |

|  |  |
| --- | --- |
| **ՈՒԺԵՂԿՈՂՄ** | **ԹՈՒՅԼԿՈՂՄ** |
| 1. Տնտեսական գործունեության համար հողերի, տարածքների և ենթակառուցվածքների առկայություն | 1. Տարածքների գոտիավորման և օգտագործման չափանիշների թերություն |
| 2. Համայնքի կոմպակտություն | 2. Դատարկ տարածքների վատթար վիճակ |
| 3. Բնակավայրերի փոխկապակցվածություն | 3.Գույքագրման և տեղեկատվության` բիզնեսին հասանելիության խնդիր  |

**Հողի և ենթակառուցվածքների** ուժեղ և թույլ կողմերն են.

Իրավիճակը բարելավելու համար հնարավոր է հողի և ենթակառուցվածքների օգտագործման պայմանագրերում հստակորեն արտացոլել կողմերի պարտականությունները, կիրառելով քաղաքաշինական, բնապահպանական, հանրային օգտակարության համապատասխան չափանիշներ։ Հնարավոր է նաև տարեցտարի

դատարկ տարածքները մասնակի վերանորոգել և հաձնել շահագործման:

Գյուղատնտեսական հողերի օգտագործման արդյունավետության բարձրացման նպատակով անհրաժեշտ է հետևողականորեն բարելավել ոռոգման ցանցը:

* 1. Կարգավորման և ինստիտուցիոնալ շրջանակ

Որոշակի սահմանափակում կա տեղական մակարդակում կարգավորումների իրավասությունների առումով: Հնարավորություն կա կիրառելու համայնքի ավագանու կողմից սահմանվող՝ տեղական տուրքերի և վճարների համարժեքության մոտեցումներ, որպես մրցակցության բարձրացման վարչարարական ռեսուրս` օգտագործել տեսչական ստուգումները: Առավել համալիր կանոնակարգման ենթակա է փողոցային առևտուրը:

**Աղյուսակ 5. Կարգավորման և ինստիտուցիոնալ շրջանակ**

|  |  |  |  |
| --- | --- | --- | --- |
| **Կարգավորման ոլորտի մարտահրավերներ** | **Բացասական ազդեցության բարձր/ցածր աստիճան**  | **Հիմնական կարգավորող մարմին**  | **Խնդիրները տեղական մակարդակում մեղմելու/բարելավելու հնարավորություն** (մանրամասներ) |
| Հարկային մասհանումների բացակայություն /անհամապատասխանություն | Բարձր | Կառավարություն, ԱԺ | Առաջարկների ներկայացում հիմնավորումներով |
| Երկարաժամկետ վարձակալության պայմանագրեր ոչ հստակ չափանիշներով | Բարձր | Կառավարություն, ԱԺ, ՏԻՄ | Առաջարկների ներկայացում, ՏԻՄ-ի համապատասխան որոշումների ընդունում |
| Տարածքների տրամադրում առանց բիզնես ծրագրերի կամ բնապահպանական կայունության (չվնասելու) հաշվարկի | Բարձր | Կառավարություն, ԱԺ, ՏԻՄ | Առաջարկների ներկայացում հիմնավորումներով, որոշումների ընդունում ՏԻՄ-ի մակարդակով |
| Համայնքի ներգրավումը պետական հողերի և ենթակառուցվածքների օգտագործման որոշումներին | Բարձր | Կառավարություն, ԱԺ | Առաջարկների ներկայացում հիմնավորումներով |
| Բիզնես գործառույթների վերաբերյալ փաստաթղթերի շրջանառության պարզեցում | Բարձր | ՏԻՄ | Փաստաթղթերի առցանց շրջանառության ընդլայնում, ժամկետների կրճատում: |

**Կարգավորման և ինստիտուցիոնալ շրջանակի** ուժեղ և թույլ կողմերն են.

| **ՈՒԺԵՂ ԿՈՂՄ** | **ԹՈՒՅԼ ԿՈՂՄ** |
| --- | --- |
| Գործարար հատվածի տեղեկացվածության և օրենսդրական իմացության բաձր մակարդակ:  | Հիմնականում լուծումների` ՏԻՄ-ի իրավասության սահմաններից դուրս լինելը: Տեղեկատվության ոչ համակարգված լինելը: |

* 1. Հմտություններ և մարդկային կապիտալ, ներառականություն

Հայաստանի օրենսդրության համաձայն համայնքապետարանի իրավասությունը կրթության բնագավառում սահմանափակվում է նախադպրոցական կրթությամբ: Համայնքի ենթակայությամբ գործում են երաժշտական, արվեստի և մարզական դպրոցներ, ինչպես նաև՝ մանկապատանեկան ստեղծագործության կենտրոնը։ Հիմնվել է համայնքում առաջին «Արմաթ» լաբորատորիան, որը կարող է հեռանկարային կրթական ճյուղ ստեղծելու հնարավորություն դառնալ։

Զբոսաշրջության զարգացումը համայնքում կարող է բերել օտար լեզուների իմացությամբ մատուցողների, զբոսավարների և սպասարկման ոլորտների աշխատակիցների պահանջարկի: Ընդհանուր առմամբ աշխատուժի զարգացման զգալի կարիք կլինի հյուրանոցային հատվածում: որոշակի մասնագիտական կարիք կլինի նաև գյուղատնտեսության և արդյունաբերության ոլորտներում։

Առկա է անհամապատասխանություն աշխատուժի առաջարկի և պահանջարկի միջև: Համայնքում գործող պետական քոլեջը մասնագիտական կողմնորոշման և որակական չափանիշների առումով չի համապատասխանում տեղական աշխատաշուկայի պահանջներին: Զբաղվածության տարածքային կենտրոնն իրականացնում է որոշակի վերապատրաստումներ, սակայն համագործակցությունը գործարար հատվածի հետ թույլ է: Բացակայում է համայնքապետարանի, ՀԿ-ների, գործարար հատվածի և կրթական հաստատությունների միջև փոխգործակցության համակարգումը։

**Աղյուսակ 6Ա. Որակավորված աշխատուժի շուկայում առկա իրավիճակը**

|  |  |  |  |  |
| --- | --- | --- | --- | --- |
| **Տնտեսական գործունեության տեսակ** | **Ձեռն.թիվը** | **Ընթացիկ վիճակը որակավորված աշխատուժի շուկայում**  | **Կանխատեսվող իրավիճակն ապագայում(օր՝ զգալի/որոշակի պակաս/անհամապատասխանություն/պահանջարկի գերազանցում)** | **Գործողությունների հնարավոր ուղղությունները** |
| Գյուղատնտեսություն | 29 | Պահանջարկի գերազանցում | Որոշակի պակաս | Մասնագիտական ուսուցման և վերապատրաստում |
| Հյուրանոցային տնտեսություն, զբոսաշրջություն, ժամանցի և հանգստի ծառայություններ | 72 | Պահանջարկի գերազանցում | Որոշակի պակաս | Մասնագիտական ուսուցման և վերապատրաստում |

**Աղյուսակ 6Բ. Պահանջվող հմտությունների և զբաղվածության հնարավորությունների միջև հավասարակշռության ապահովումը տեղական մակարդակում. համակարգային վերլուծություն**

|  |  |  |  |
| --- | --- | --- | --- |
| Աշխատանքի ներկայիս մեթոդների առավելությունը | Կարևորությանաստիճանը(1-5) | Աշխատանքի առկա մեթոդների թերությունները | Կարևորությանաստիճանը(1-5) |
| Մասնագիտական ուսուցման և վերապատրաստման հասանելիություն | 3 | Աշխատաշուկայի պահանջների հետ թույլ կապը | 5 |
| Որոշակի բազային գիտելիքների տրամադրում | 2 | Տարիքային սահմանափակում | 4 |
| Աշխատանքի բարելավման հնարավոր ուղիներ |
| Մասնագիտական ուսուցման և վերապատրաստման կենտրոնների վերապրոֆիլավորումը, աշխատաշուկայի պահանջներին համապատասխան մասնագիտությունների գծով ուսումնական ծրագրերի ներդնումը, դուալ կրթության արմատավորումը:  |

* 1. Արտաքին դիրքավորում և մարքեթինգ

Համայնքի արտաքին ընկալման վրա անդրադարձել է քաղաքի միավորումը շրջակա գյուղերի հետ։ Գյուղերի՝ հանգստի գոտիների, զբոսաշրջության, հանքային ջրերի, օրգանիկ գյուղատնտեսության հետ ավանդաբար կապվող ընկալումները համադրվում են քաղաքային կերպարի հետ, ներառյալ արդյունաբերությունը, ինժեներական ներուժը, ՀԷԿ-ը, ճարտարապետական նոր հուշարձանները։

Այդուհանդերձ, համայնքը առայժմ չունի մշակված բրենդ և մարքեթինգի ռազմավարություն։

**Աղյուսակ 7. Համայնքի ընկալումը բնակիչների կողմից.**

|  |  |  |  |
| --- | --- | --- | --- |
| **Արտաքին կերպարի դրական կողմերը**  | **Կարևորության աստիճանը (1-5)** | **Արտաքին կերպարի բացասական կողմերը** | **Կարևորության****աստիճանը (1-5)** |
| Կրթության նկատմամբ բարձր հետաքրքրություն  | 4 | Գործազրկության քաղաք | 5 |
| Արդյունաբերական, ինժեներական քաղաք | 3 | Երիտասարդների արտահոսք | 5 |
| Մաքուր օդ, խմելու, հանքային, «տաք» ջրեր | 5 | Ճարտարապետական անհրապույր տեսք | 4 |
| Հանգստի գոտիներ | 5 | Փակված գործարաններ | 5 |

|  |  |
| --- | --- |
| Հնարավոր գործողություններ, որոնք կարելի է հեշտությամբ իրագործել | Պատասխանատու |
| Վերապատրաստումներ՝ կրթական մակարդակը դարձնել աշխատանքի գործոն, շեշտը դնելով տեխնիկական, տեխնոլոգիական կողմի վրա | ՏԻՄ, ՀԿ-ներ, կրթօջախներ |
| Գործարարության խթանում, գործարար միջավայրի բարելավում | ՏԻՄ, ՓՄՁ ԶԱԿ |
| Վերահսկողության արդյունավետ մեխանիզմների ներդնում ճարտարապետական տեսքի աղավաղումը կանխարգելելու նպատակով  | ՏԻՄ, գործարար հատված |
| Բնակչության շրջանում՝ հատկապես դպրոցական տարիքի, իրազեկման միջոցառումների անցկացում համակեցության կանոնների և սանիտարական մաքրության պահպանման նպատակով։ | ՏԻՄ, բիզնես հատված, կրթօջախներ, համատիրություններ |

**Արտաքին դիրքավորման և մարքեթինգի** ուժեղ և թույլ կողմերն են.

| **ՈՒԺԵՂԿՈՂՄ** | **ԹՈՒՅԼԿՈՂՄ** |
| --- | --- |
| 1. Աշխարհագրական բարենպաստ դիրք, բնակլիմայական նպաստավոր պայմաններ | 1. Հանրային-մասնավոր համագործակցության ցածր մակարդակ |
| 2. Կրթական բարձր մակարդակ, ինժեներատեխնիկական ներուժ, ազատ աշխատուժի առկայություն | 2. Փորձագիտական մակարդակի վերլուծությունների պակաս |
| 3.Գյուղատնտեսական արտադրության և զբոսաշրջության զարգացման պայմաններ | 3.Տնտեսական զարգացման հստակ ռազմավարության բացակայություն |

# SWOT վերլուծություն

Ստորև ներկայացված է Չարենցավան համայնքի ընդհանուր SWOT վերլուծությունը՝ կենտրոնանալով մասնավոր հատվածի աճի ներուժի, աշխատատեղերի ստեղծման հնարավորությունների և զարգացումը խթանող այլ ռեսուրսների վրա:

|  |  |
| --- | --- |
| **Ուժեղ կողմեր** | **Թույլ կողմեր** |
| * Կայուն աշխատատեղերով խոշոր արդյունաբերական ձեռնարկություններ:
* Ինտեսիվ այգեգործության, օրգանիկ և բարձրարժեք կուլտուրաների աճեցման պայմաններ և առաջավոր փորձ:
* Տեքստիլ, սննդի/բուսական ձեթերի/, և այլ զարգացած փոքր արտադրություններ:
* Հյուրանոցների, ռեզորթների զարգացած հատված Աղվերանում:
* Բջնիի պատմաճարտարապետական հուշարձանները /ամրոց, եկեղեցիներ/:
* Որպես առողջարանային վայր ձևավորված համբավ:
* Արևի և քամու առատություն:
* Խմելու ջրերի, հանքային ջրերի, առողջարանային տաք ջրերի աղբյուրներ:
* Անտառապատ հանգստի գոտիների առկայություն գյուղերում:
* Խորհրդային ժամանակաշրջանում կառուցված, չօգտագործվող արտադրական շինություններ՝ ենթակառուցվածքներով:
* Համայնքի կոմպակտություն, բնակավայրերի կապակցվածություն, միջբնակավայրային բարվոք ճանապարհներ:
* Անշարժ գույքի ցածր գներ:
* Ինժեներատեխնիկական և ՏՏ ոլորտի մասնագիտական ներուժ:
* Ազատ և էժան աշխատուժի առկայություն:
* Գործարարության աջակցության կառույցի առկայություն՝ ՓՄՁ ԶԱԿ-ի Կոտայքի մասնաճյուղ:
 | * Հանրային-մասնավորհամագործակցության ցածր մակարդակ:
* Կոոպերացիայի, գյուղտեխնիկայի ժամանակակից պարկի, պահեստային, սառնարանային տնտեսությունների պակաս:
* Հողերի խոշորացման համար անհրաժեշտ` հողօգտագործման շուկայի անկատարություն:
* Տոնավաճառների, ցուցահանդեսների, ՓՄՁ ակտիվության այլ խրախուսման ձևերի պակաս:
* Կրթական համակարգի և աշխատաշուկայի թույլ կապ, ուսումնական կենտրոնների պակաս:
* Տնտեսական և գրասենյակային տարածքների օգտագործման, գոտիավորման թերի չափանիշներ:
* Ներբնակավայրային ճանապարհների, ջրահեռացման և ոռոգման ցանցերի անբարեկարգ վիճակ:
* Ողևորափոխադրման երթուղիերի անկանոնություն, ծանրաբեռնվածություն:
* Տեղական փոքր շուկա, եկամուտների ցածր մակարդակ:
* Վարկավորման համար անշարժ գույքի ցածր գրավադրելիություն:
 |
| **Հնարավորություններ** | **Սպառնալիքներ** |
| * Աշխարհագրական՝ տնտեսության զարգացման համար բարենպաստ դիրք:
* Օդանավակայանից, մայրաքաղաքից մոտ գտնվելը, տեղեկայվածությունը Երևան-Սևան ավտոմայրուղու և Երևան-Սևան երկաթգծի վրա:
* Պետբյուջեից տնտեսական ծրագրերի համաֆինանսավորումների տրամադրում:
* ՏՏ ոլորտի աճի միտումներ:
* Մեկ պատուհանի սկզբունքով աշխատող քաղաքացիների սպասարկման գրասենյակ:
* Միջազգային և ներքին զբոսաշրջության արագ աճի տեմպեր:
* Տեքստիլ ոլորտում դինամիկ աճ:
 | * Քաղաքական անկայուն վիճակ:
* Երիտասարդների և մտավորականների շարունակական արտագաղթ:
* Ապահովագրական, վնասների փոխհատուցման մեխանիզմների թերի վիճակ:
* Վարկերի անհամարժեք բարձր տոկոսադրույքներ:
* Գործարար ոլորտի օրենսդրական կարգավորումների՝ ՏԻՄ-ի իրավասության դաշտից դուրս գտնվելը:
* Դոնորների պասիվություն:
* Ներդրումների սակավություն:
 |

# Տեսլական և նպատակներ

**Չարենցավան համայնքի ռազմավարական տեսլականն է.**

Չարենցավան համայնքն ունի բազմաճյուղ տնտեսություն՝ ավանդական խոշոր արտադրությունների հետ համադրվում են կայուն զարգացող գյուղատնտեսության, վերամշակող արտադրությունների և զբոսաշրջության ոլորտները, ապահովելով աշխատատեղերի քանակական և որակական կայուն աճ: Լայնորեն կիրառվում են տեղեկատվական տեխնլոգիաների և էներգիայի այլընտրանքային աղբյուրների հնարավորությունները։

**Հիմնական նպատակներն են.**

1. Նպաստել զբոսաշրջության ոլորտի ենթակառուցվածքների քանակական աճին և որակի բարելավմանը /մինչև 2021թ. առնվազն 3 նոր տուրիստական բիզնեսների հիմնում և 3 գործող բիզնեսների ծառայությունների բարելավում, համայնք այցելող զբոսաշրջիկների թվի աճ` 10%-ով/:
2. Նպաստել փոքր ու միջին ձեռնարկությունների թվի և արտադրանքի արդյունավետության աճին գյուղատնտեսության և գյուղմթերքի վերամշակման ոլորտում /մինչև 2021թ. առնվազն 3 նոր ձեռնարկության հիմնում և 3 գործող բիզնեսներում նոր տեխնոլոգիաների ներդնում/։
3. Նպաստել աշխատաշուկայի և կրթական համակարգի միջև կապի բարելավմանը /մինչև 2021 թվականը մասնագիտական կողմնորոշման, ուսուցման, վերապատրաստման, պրակտիկայի համակարգերի բարեփոխում, սովորողների շրջանում զբաղվածության աճ՝ 10%-ով/։

# Գործողությունների ծրագիր

Ստորև բերված է նախանշված նպատակներին հասնելու համար ձեռնարկվելիք գործողությունների ծրագիրը.

|  |
| --- |
| Աղյուսակ 8Ա. Գործողությունների ծրագիր 1 |
| Հիմնասյուներ | **Գլխավոր նպատակներ** | **Գործողություններ/ Նախագծերի գաղափարներ** | **Տևողություն****(սկիզբ / ավարտ)**  | **Ներգրավված****գործընկերներ** | **Գնահատված ծախսեր հազ. դրամ/ եվրո** | **Արդյունքների ցուցանիշներ** | **Վերջնարդյունքի ցուցանիշներ** |
| Հող և ենթակառուցվածքներ, Հմտություններ և մարդկային կապիտալ, ներառականություն, Արտաքին դիրքավորում և մարքեթինգ | 1. Նպաստել զբոսաշրջության ոլորտի ենթակառուցվածքների քանակական աճին և որակի բարելավմանը /մինչև 2021թ. առնվազն 3 նոր տուրիստական բիզնեսների հիմնում և 3 գործող բիզնեսների ծառայությունների բարելավում, համայնք այցելող զբոսաշրջիկների թվի աճ` 10%-ով/: | 1. Ոլորտի ռեսուրսների գույքագրում-քարտեզագրում, գերակայությունների սահմանում, տեղեկատվության համակարգում և հրապարակում
 | 2019 մարտ – օգոստոս /6 ամիս/ | Համայնքապետարան, ՓՄՁ ԶԱԿ, ՀԿ-ներ, ՄԱԶԾ, JICA, DVV, կառավարություն | 7000 / 12433 | Զբոսաշրջային ներուժի, ոլորտի գերակայությունների, ծառայությունների և դրանց բարեփոխումների վերաբերյալ հրապարակված համակարգված տեղեկատվություն: Առկա քարտեզ-ծրագրային հավելված։ | Ոլորտի զարգացման հեռանկարների վերաբերյալ իրազեկվածության մակարդակը:Ծրագրային հավելվածն օգտագործողների թվի դինամիկան: |
| 1. Տուրիզմի ոլորտի բիզնեսների սպասարկման ծառայությունների բարելավման միջոցառումների, թրեյնինգների և խորհրդատվության կազմակերպում
 | 2019 հունիս-նոյեմբեր և 2020 մայիս-հունիս /1 տարի/  | Համայնքապետարան, ՓՄՁ ԶԱԿ, GIZ, DVV, ՀԿ-ներ, հյուրատների ասոցիացիա, բիզնեսներ | 7000 / 12433 | Ենթաոլորտային բիզնեսների համար /հյուրանոցային և օթևանատնային հատված, տեղեկատվական կենտրոններ, ժամանցի վայրեր, հանրային սննդի օբյեկտներ և այլն/ աջակցության միջոցառումների և մասնակիցների թիվը: Էլեկտրոնային հարթակներում ներկայացված ներդրումային 2 գործարար առաջարկներ և զբոսաշրջիկների ներգրավման 2 նախագծեր։ | Հյուրանոցների, օթևանատների, տուրիստական ծառայություններ մատուցողների համագործակցության մակարդակը։ Հիմնված և ծառայությունները բարելաված բիզնեսների թիվը: Ոլորտի ծառայությունների որակի, օգտվողների գոհունակության աճը: |
| 1. Հուշարձանների, տուրիստական ուղղությունների տարածքների սանմաքրում և բարեկարգում, ճանապարհների վերանորոգում
 | 2019 մայիս- հոկտեմբեր /6 ամիս/  | Համայնքապետարան, ՀԿ-ներ, բիզնես, Մշակույթի նախարարություն | 7000 / 12433 | Հուշարձանների և տուրիստական ուղղությունների տարածքների մաքրված և բարեկարգված մակերեսը, Նորոգված ճանապարհների երկարությունը | Տուրիստական /մշակութային, սպորտային, ժամանցային/ միջոցառումների թվի աճը: |
| 1. Համայնքի, որպես տուրիստական ուղղության` ճանաչելիության բարձրացում, կլաստերի առաջմղում
 | 2019 հոկտ. 2020 մարտ /6 ամիս/  | Համայնքապետարան, Բիզնեսներ (տուրօպերատորներ), ՀԿ-ներ, GIZ, JICA, BA/DFA, ՄԱԶԾ | 5300 / 9413 | Տեղակայված ցուցանակների թիվը։ Տպագրված և բաշխված բուկլետների և քարտեզների թիվը` 1000, հանդիպումների թիվը տուրօպերատորների հետ` 3։ Նախագծված և ներդրված` Աղվերան-Բջնի առնվազն երկու տուրեր։ | Տուրերի թվի ավելացումը:Համայնք այցելող տուրիստների թվի աճը: |

|  |
| --- |
| Աղյուսակ 8Բ. Գործողությունների ծրագիր 2 |
| Հիմնասյուներ | **Գլխավոր նպատակներ** | **Գործողություններ/** **Նախագծերի գաղափարներ** | **Տևողություն****(սկիզբ / ավարտ)**  | **Ներգրավված****գործընկերներ** | **Գնահատված ծախսեր հազ. դրամ/ եվրո** | **Արդյունքների ցուցանիշներ** | **Վերջնարդյունքի ցուցանիշներ** |
| Հող և ենթակառուցվածքներ, Կարգավորման և ինստիտուցիոնալ շրջանակ, Արտաքին դիրքավորում և մարքեթինգ | 2. Նպաստել փոքր ու միջին ձեռնարկությունների թվի և արտադրանքի արդյունավետության աճին գյուղատնտեսության և գյուղմթերքի վերամշակման ոլորտում /մինչև 2021թ. առնվազն 3 նոր ձեռնարկության հիմնում և 3 գործող բիզնեսներում նոր տեխնոլոգիաների ներդնում/։ | 1. Համայնքի ոլորտային ներդրումային պրոֆայլի և տեխնոլոգիական լուծումների մշակում և ներկայացում համացանցում, հողի օգտագործման և գոտիավորման բազաների հիմնում և հրապարակում։
 | 2019 ապրիլ- սեպտեմբեր/6 ամիս/ | Համայնքապետարան, ՓՄՁ ԶԱԿ, ՀԿ-ներ, կառավարություն,  | 7000 / 12433 | Համացանցային հարթակում հրապարակված` գյուղատնտեսության և գյուղմթերքի վերամշակման ոլորտի տիպային ծրագրերի մշակված նմուշներիթիվը՝ 2, ներդրումային առաջարկների թիվը` 2: Հողերի, գոտիավորման, գյուղտեխնիկայի, տեխնիկական, տեխնոլոգիական միասնական բազաների առկայությունը։ | Հարթակի այցելությունների թիվը:Հետաքրքրության նամակների թիվը։Իրազեկվածության աճը։ |
| 1. Ցուցահանդեսների, տոնավաճառների, ՓՄՁ խրախուսման այլ միջոցառումների կազմակերպում, թրեյնինգների և խորհրդատվության տրամադրում նոր տեխնոլոգիաների վերաբերյալ
 | 2019 հուլիս 2020 դեկ | Համայնքապետարան, ՓՄՁ ԶԱԿ, ՀԿ-ներ, World Vision, Caritas, JICA, PUM, բիզնեսներ | 7000 / 12433 | Թրեյնինգային և խորհրդատվական աջակցությունից օգտվողների թիվը։ Չեմպիոնության ցուցանիշները: Տարեկան կազմակերպված 1 բերքի տոն, և 1 մորու տնկիների, աճեցման տեխնոլոգիաների ցուցահանդես-տոնավաճառ: Միջոցառումների մասնակիցների և այցելուների թիվը: Գործարարներին` օրգանիկի սերտիֆիկացման ընթացակարգի ներկայացում:  | Նոր բիզնեսների թվի աճը։ Նոր տեխնոլոգիաներ ներդրած բիզնեսների թիվը, արդյունավետության աճը։ |
| 1. Կոոպերացիայի խթանում, նորարարական փոքր լաբորատորիաների ստեղծում։
 | 2019 հուլիս- 2019 դեկ.  | Համայնքապետարան, USAID, EU, ԳԶՀ Գործարարներ, Արմբերրի | 7000 / 12433 | Ոլորտային բիզնես համագործակցության պլատֆորմի ստեղծումը։ Մասնակիցների թիվը: Փորձագիտական կենտրոնների հետ համագործակցությամբ հիմնված 2 նորարարական փորձարարական լաբորատորիաները։  | Բացահայտված իրացման նոր շուկաները։ Կոնտրակտների և կայացած համագործակցությունների, կոոպերացիաների թիվը: |
| 1. Ոռոգման ցանցի բարելավում, հողերի ջրարբիացում:
 | 2020 մայիս- հոկտեմբեր | Համայնքապետարան, կառավարություն | 8700 / 15452 | Բարելավված ցանցի երկարությունը, ջրովի դարձած հողերի մակերեսը: | Գյուղացիական տնտեսությունների ընդլայնման չափը: |

|  |
| --- |
| **Աղյուսակ 8Գ. Գործողությունների ծրագիր 3** |
| **Հիմնասյուներ** | **Գլխավոր նպատակներ** | **Գործողություններ** **/Նախագծերի գաղափարներ** | **Տևողություն****(սկիզբ / ավարտ)**  | **Ներգրավված****գործընկերներ** | **Գնահատված ծախսեր հազ. դրամ/ եվրո** | **Արդյունքների ցուցանիշներ** | **Վերջնարդյունքի ցուցանիշներ** |
| Հմտություններ և մարդկային կապիտալ, ներառականություն, Արտաքին դիրքավորում և մարքեթինգ, ֆինանսական ռեսուրսների հասանելիություն | 3. Նպաստել աշխատաշուկայի և կրթական համակարգի միջև կապի բարելավմանը /մինչև 2021 թվականը մասնագիտական կողմնորոշման, ուսուցման, վերապատրաստման, պրակտիկայի համակարգերի բարեփոխում, սովորողների շրջանում զբաղվածության աճ՝ 10%-ով/։ | 1. ՏՏ ոլորտի ֆորմալ և ոչ ֆորմալ կրթության ձևաչափերի հիմնում և զարգացում
 | 2019 մարտ- 2020 օգոստոս18 ամիս | Համայնքապետարան, ՓՄՁ ԶԱԿ, ԱՏՁՄ, ՄԿՈՒ ԶԱԿ, GIZ, քոլեջներ, Թումո | 8700 / 15452 | Հիմնված ՏՏ և տեխնիկական, տեխնոլոգիական լաբորատորիաների թիվը, սովորողների թիվը: Վարողների հաստիքների թիվը, տրամադրված տարածքների մակերեսը։ | Մասնակիցների թվի և նրանց շրջանում զբաղվածության աճը։ Մասնագիտական կողմնորոշման մակարդակի աճը։ |
| 1. Ոլորտային կարճաժամկետ մասնագիտական ուսուցման և վերապատրաստման ծրագրերի ներդնում
 | 2019 օգոստոս2020 դեկտեմբեր | Համայնքապետարան, ՓՄՁ ԶԱԿ, ՄԿՈՒ ԶԱԿ, Զբաղվածության ՏԿ, GIZ | 8700 / 15452 | Մշակված և իրականացված 3 կարճաժամկետ ծրագրային դասընթաց։ Մասնակիցների թիվը։ ՈՒղղությունները՝ հյուրանոցային սպասարկում, գիդ, տուրիստական բիզնեսի հմտություններ, մերչանդայզինգ, հաճախորդների սպասարկում, առցանց առևտուր, մարքեթինգ:  | Դասընթացների համատասխանության բարելավվածությունը՝ ըստ գործընթացի շահառուների։ |
| 1. Ձեռնարկատիրական հմտությունների զարգացման դասընթացի մշակում և ներդնում
 | 2019 հուլիս -2020 դեկտեմբեր | Համայնքապետարան, ՓՄՁ ԶԱԿ, ՀԿ-ներ | 7000 / 12433 | Սկսնակ ձեռներեցների 2 աջակցության ծրագրերը, դասընթացների մասնակիցների թիվը: Կազմակերպված սոցիալական ձեռներեցության նախագծերի թիվը։  | Սկսնակ բիզնեսների կայունության դինամիկան: |
| 1. Պրակտիկայի նոր համակարգի ներդնում Չարենցավանի քոլեջում
 | 2019 ապրիլ- 2020 սեպտեմբեր | Համայնքապետարան, ՓՄՁ ԶԱԿ, քոլեջ, գործարարներ, ՀԿ-ներ | 7000 / 12433 | Մշակվել է քոլեջի ուսանողների պրակտիկայի անցկացման համակարգը։Հիմնադրված կարիերայի կենտրոն: | Պրակտիկայի՝ ներդրված նոր համակարգը։ Դուալ կրթության սկզբունքների արմատավորման մակարդակը: |

# Ֆինանսավորման սխեմա

Տեղական տնտեսական զարգացման պլանի մշակումը իրագործման համար անհրաժեշտ է ռեսուրսների ու կարողությունների համախմբում: Ըստ այդմ, հնարավորինս ուսումնասիրվել են ֆինանսավորման աղբյուրները, ներառյալ բիզնեսի աջակցման պետական ծրագրերը, դոնորների կողմից իրականացվող ծրագրերը, պոտենցիալ ներդրողների միջոցները։ ՈԻշադրություն է դարձվել այն հանգամանքին, որ որոշ կառույցներ կարող են տրամադրել նաև տեխնիկական աջակցություն, իսկ որոշ ՀԿ-ներ կամ մասնավոր հատվածի ձեռնարկություններ կարող են աջակցել Պլանի իրագործմանը՝ առանց ֆինանսական ռեսուրսների տրամադրման: Ֆինանսավորման հնարավորությունները ներկայացված են ստորև բերված աղյուսակում.

**Աղյուսակ 9. Ֆինանսավորման սխեմա**

|  |  |  |  |  |
| --- | --- | --- | --- | --- |
| **Միջոցառումներ** | **Գնահատված ծախսեր հազ. դրամ/ եվրո** | **Ֆինանսավորման աղբյուր** | **Ֆինանսավորման պակաս** | **Նշումներ** |
| **Տեղական բյուջե** | **Պետական, ռեգիոնալ բյուջեներ** | **Ձեռնարկություններ** | **Դոնորներ** |
| 1. Ոլորտի ռեսուրսների գույքագրում-քարտեզագրում, գերակայությունների սահմանում, տեղեկատվության համակարգում և հրապարակում
 | 7000 / 12433 | 600 / 1065 | 900 / 1598 | 300 / 532 | 5200 / 9236 |  |  |
| 1. Տուրիզմի ոլորտի բիզնեսների սպասարկման ծառայությունների բարելավման միջոցառումների, թրեյնինգների և խորհրդատվության կազմակերպում
 | 7000 / 12433 | 1200 / 2131 | 5800 / 10301 |  / 0 |  / 0 |  |  |
| 1. Հուշարձանների, տուրիստական ուղղությունների տարածքների սանմաքրում և բարեկարգում, ճանապարհների վերանորոգում
 | 7000 / 12433 | 3000 / 5328 | 4000 / 7104 |  / 0 |  / 0 |  |  |
| 1. Համայնքի, որպես տուրիստական ուղղության` ճանաչելիության բարձրացում, կլաստերի առաջմղում
 | 5300 / 9413 | 600 / 1065 | 900 / 1598 | 900 / 1598 | 2900 / 5150 |  |  |
| 1. Համայնքի ոլորտային ներդրումային պրոֆայլի և տեխնոլոգիական լուծումների մշակում և ներկայացում համացանցում, հողի օգտագործման և գոտիավորման բազաների հիմնում և հրապարակում։
 | 7000 / 12433 | 600 / 1065 | 900 / 1598 |  / 0 | 5500 / 9769 |  |  |
| 1. Ցուցահանդեսների, տոնավաճառների, ՓՄՁ խրախուսման այլ միջոցառումների կազմակերպում, թրեյնինգների և խորհրդատվության տրամադրում նոր տեխնոլոգիաների վերաբերյալ
 | 7000 / 12433 | 600 / 1065 | 900 / 1598 | 900 / 1598 | 4600 / 8170 |  |  |
| 1. Կոոպերացիայի խթանում, նորարարական փոքր լաբորատորիաների ստեղծում։
 | 7000 / 12433 | 600 / 1065 | 900 / 1598 | 900 / 1598 | 4600 / 8170 |  |  |
| 1. Ոռոգման ցանցի բարելավում, հողերի ջրարբիացում:
 | 8700 / 15452 | 3500 / 6216 | 5200 / 9236 |  / 0 |  / 0 |  |  |
| 1. ՏՏ ոլորտի ֆորմալ և ոչ ֆորմալ կրթության ձևաչափերի հիմնում և զարգացում
 | 8700 / 15452 | 1200 / 2131 | 1700 / 3019 | 2900 / 5150 | 2900 / 5150 |  |  |
| 1. Ոլորտային կարճաժամկետ մասնագիտական ուսուցման և վերապատրաստման ծրագրերի ներդնում
 | 8700 / 15452 | 600 / 1065 | 4600 / 8170 | 1200 / 2131 | 2300 / 4085 |  |  |
| 1. Ձեռնարկատիրական հմտությունների զարգացման դասընթացի մշակում և ներդնում
 | 7000 / 12433 | 600 / 1065 | 4700 / 8348 |  / 0 | 1700 / 3019 |  |  |
| 1. Պրակտիկայի նոր համակարգի ներդնում քոլեջում
 | 7000 / 12433 | 600 / 1065 | 900 / 1598 | 900 / 1598 | 4600 / 8170 |  |  |

# Վերահսկողության մեխանիզմներ

Պլանը ներառում է իրագործման ընթացքի մոնիտորինգի համակարգ՝ գնահատելու ծրագրված միջոցառումների իրականացման տեմպը, ուղղակի և անուղղակի արդյունքները, որոնց ձեռքբերմանը դրանք նպաստել են: Տեղական տնտեսական զարգացման գործընկերության կողմից կստեղծվի Մոնիտորինգի հանձնաժողով՝ փոքր խումբ, որում ներգրավված կլինեն Գործընկերության ներկայացուցիչները՝ ապահովելով սեռային պատշաճ հարաբերակցություն: Հանդիպումները կանցկացվեն եռամսյակային կտրվածքով: Ստորև բերված են վերահսկողության հիմնական ցուցանիշները:

**Աղյուսակ 10. Աղյուսակ 8-ում ներկայացված գործողությունների ներքին մոնիտորինգի պլան**

|  |  |  |  |  |  |
| --- | --- | --- | --- | --- | --- |
| **Գործողություններ / նախագծերի գաղափարներ** | **Տևողություն****(սկիզբ /****ավարտ)** | **Ակնկալվող****արդյունքներ****1-6-րդ ամիսներ** | **Ակնկալվող****արդյունքներ****6-12-րդ ամիսներ** | **Ակնկալվող****արդյունքներ****12-18-րդ ամիսներ** | **Ակնկալվող****արդյունքներ****18-24-րդ ամիսներ** |
| 1. Ոլորտի ռեսուրսների գույքագրում-քարտեզագրում, գերակայությունների սահմանում, տեղեկատվության համակարգում և հրապարակում
 | 2019 մարտ – օգոստոս /6 ամիս/ | Տեղեկատվության հավաքագրում և մշակում | Վերլուծությունների հրապարակում | - | - |
| 1. Տուրիզմի ոլորտի բիզնեսների սպասարկման ծառայությունների բարելավման միջոցառումների, թրեյնինգների և խորհրդատվության կազմակերպում
 | 2019 հունիս-նոյեմբեր և 2020 մայիս-հունիս  | - | Թրեյնինգների և խորհրդատվության տրամադրում | Նախագծերի ներկայացում | - |
| 1. Հուշարձանների, տուրիստական ուղղությունների տարածքների սանմաքրում և բարեկարգում, ճանապարհների վերանորոգում
 | 2019 մայիս- հոկտեմբեր /6 ամիս/  | Տարածքների սանմաքրում | Ճանապարհների վերանորոգում | - | - |
| 1. Համայնքի, որպես տուրիստական ուղղության` ճանաչելիության բարձրացում, կլաստերի առաջմղում
 | 2019 հոկտ. 2020 մարտ /6 ամիս/  | - | Բուկլետների, քարտեզների տպում, հավելված  | Ցուցանակների տեղակայում, տուրերի ներդնում | - |
| 1. Համայնքի ոլորտային ներդրումային պրոֆայլի և տեխնոլոգիական լուծումների մշակում և ներկայացում համացանցում, հողի օգտագործման և գոտիավորման բազաների հիմնում և հրապարակում։
 | 2019 ապրիլ- սեպտեմբեր/6 ամիս/ | Ներդրումային փաթեթի մշակում | Առաջարկների հրապարակում | - | - |
| 1. Ցուցահանդեսների, տոնավաճառների, ՓՄՁ խրախուսման այլ միջոցառումների կազմակերպում, թրեյնինգների և խորհրդատվության տրամադրում նոր տեխնոլոգիաների վերաբերյալ
 | 2019 հուլիս 2020 դեկտեմբեր | - | Թրեյնինգների և խորհրդատվության տրամադրում | Բերքի տոն և ցուցահանդես տոնավաճառ | Օրգանիկի սերտիֆիկացման ներկայացում |
| 1. Կոոպերացիայի խթանում, նորարարական փոքր լաբորատորիաների ստեղծում։
 | 2019 հուլիս- 2019 դեկտեմբեր.  | - | Առկա կոոպերատիվների վերլուծում | Գործակցային հարթակի ստեղծում | Փորձարարական կենտրոնների ստեղծում |
| 1. Ոռոգման ցանցի բարելավում, հողերի ջրարբիացում:
 | 2020 մայիս- հոկտեմբեր | - | - | Ցանցի նախագծում | Շինարարական աշխատանքների ավարտ |
| 1. ՏՏ ոլորտի ֆորմալ և ոչ ֆորմալ կրթության ձևաչափերի հիմնում և զարգացում
 | 2019 մարտ- 2020 օգոստոս | Կենտրոնների ուսումնասիրում, նախագծում | 1-ին լաբորատորիայի հիմնում | 2-րդ լաբորատորիայի հիմնում | 3-րդ և 4-րդ լաբորատորիաների հիմնում |
| 1. Ոլորտային կարճաժամկետ մասնագիտական ուսուցման և վերապատրաստման ծրագրերի ներդնում
 | 2019 օգոստոս2020 դեկտեմբեր | - | Նախագծում և փորձարկում | Դասընթացների ընդլայնում | Ծրագրի գնահատում և լրամշակում |
| 1. Ձեռնարկատիրական հմտությունների զարգացման դասընթացի մշակում և ներդնում
 | 2019 հուլիս -2020 դեկտեմբեր | - | 1-ին դասընթացի կազմակերպում | Սոցիալական ձեռներեցության նախագծեր | 2-րդ դասընթացի կազմակերպում |
| 1. Պրակտիկայի նոր համակարգի ներդնում Չարենցավանի քոլեջում
 | 2019 ապրիլ- 2020 սեպտեմբեր | Պրակտիկայի համակարգի նախագծում  | Համակարգի փորձարկում | Վերլուծում և լրամշակում | Կարիերայի կենտրոնի հիմնում |